**Grad Koprivnica**

**Javni poziv za sufinanciranje manifestacija u organizaciji udruga građana u 2019. godini**

Upute za prijavitelje

Rok za dostavu prijava: 15.12.2019., odnosno

do iskorištenja sredstava

**Sadržaj**

|  |  |  |
| --- | --- | --- |
| Točka 1. | * 1. Uvod……………………………………………………………… | 2 |
|  | * 1. Cilj Javnog poziva i prioriteti za dodjelu sredstava …………….. | 2 |
|  | * 1. Planirani iznosi i ukupna vrijednost Javnog poziva ..................... | 2 |
| Točka 2. | 2.1. Prihvatljivi prijavitelji ………………........................................... | 2 |
|  | 2.2. Prihvatljivi i neprihvatljivi troškovi .............................................. | 3 |
| Točka 3. | Kako se prijaviti | 4 |
| Točka 4. | Kako do odgovora na pitanja…….…............................................ | 4 |
| Točka 5. | 5.1. Procjena prijava, donošenje odluke o dodjeli sredstava i ugovaranje…………………………………………………… ……… | 5 |
|  | 5.2. Procjena prijava u odnosu na propisane uvjete Javnog poziva…... | 5 |
|  | 5.3. Ocjenjivanje prijava koje su zadovoljile propisane uvjete Javnog poziva…………………………………………………………………. | 5 |
|  | 5.4. Obavijest o donesenoj odluci o dodjeli financijskih sredstava…… | 6 |
|  | 5.5. Podnošenje prigovora…………………………………………….. | 6 |
|  | 5.6. Sklapanje ugovora i model plaćanja …………………………….. | 6 |
| Točka 6. | Izvještavanje……………………………………………………... | 6 |

**Točka 1.**

* 1. **Uvod**

Udruge građana dugi niz godina provode manifestacije na području grada Koprivnice koje iz godine u godinu broje sve veći broj posjetitelja iz tuzemstva i inozemstva. Osim sve većeg broja posjetitelja, manifestacije bilježe i povećanje sadržaja, što zahtjeva opsežniju organizaciju i veća financijska sredstva.

Grad Koprivnice prepoznao je manifestacije u organizaciji udruga građana kao vrlo važnu kariku u razvoju kulturnog i turističkog života u gradu Koprivnici. Stoga je Grad Koprivnica objavio Javni poziv za sufinanciranje manifestacija u organizaciji udruga građana u 2019. godini. Cilj Javnog poziva je poduprijeti udruge građana u organizaciji manifestacija kako bi lokalna zajednica imala sve veći i širi spektar sadržaja, te kako bi se privukao što veći broj posjetitelja u grad Koprivnicu.

Za ukupno raspoloživa sredstva u ovom Javnom pozivu od 140.000,00 kn mogu se natjecati udruge građana upisane u registar udruga, registar neprofitnih organizacija prema uvjetima koji su navedeni u točki 2. ovih Uputa za prijavitelje, a koje su nositelji manifestacija na području Grada Koprivnice i ne financiraju se na drugi način iz Proračuna Grada Koprivnice.

**1.2. Cilj Javnog poziva i prioritetna područja za dodjelu sredstava**

Cilj Javnog poziva je potaknuti udruge građana na aktivno uključivanje i sudjelovanje u razvoju lokalne zajednice kroz organiziranje manifestacija koje doprinose razvoju kulturnog i turističkog života u gradu Koprivnici.

Udruge građana sukladno ovom Javnom pozivu mogu podnijeti prijavu u kojoj su nositelji organiziranja manifestacije od značaja za grad Koprivnicu.

**1.3. Planirani iznosi i ukupna vrijednost Javnog poziva**

Ukupna planirana vrijednost ovog Javnog poziva je 140.000,00 kuna.

Najmanji iznos financijskih sredstava koji se može prijaviti i ugovoriti po pojedinoj prijavi je **1.000,00 kn**, a najveći iznos po pojedinoj prijavi je **15.000,00 kuna**.

Prijave se mogu **sufinancirati u naravi** **ili u obliku donacije** u postotku od 10% do 90% iznosa ukupnih prihvatljivih troškova manifestacije.

Okvirni broj planiranih sklopljenih ugovora je 30.

Grad Koprivnica zadržava pravo mijenjanja broja planiranih sklopljenih ugovora.

**Udruga građana može prijaviti najviše 2 manifestacije.**

**Točka 2.**

**2.1. Prihvatljivi prijavitelji**

**Prihvatljivi prijavitelji su udruge građana koje ispunjavaju sljedeće uvjete:**

1. upisani su u Registar neprofitnih organizacija,
2. upisani su u odgovarajući Registar, odnosno registrirani su kao udruge, zaklade, organizacije civilnog društva ili druge pravne osobe čija temeljna svrha nije stjecanje dobiti,
3. prijava na Javni poziv bude ocijenjena kao značajna za razvoj grada Koprivnice i zadovoljava javne potrebe Grada definirane razvojnim i strateškim dokumentima,
4. uredno su ispunili obveze iz svih prethodno sklopljenih ugovora o financiranju iz proračuna Grada i drugih javnih izvora zaključno s 2018. godinom,
5. nema dugovanja s osnove plaćanja doprinosa za mirovinsko i zdravstveno osiguranje i plaćanja poreza te drugih davanja prema državnom proračunu i proračunu Grada Koprivnice,
6. protiv osobe ovlaštene za zastupanje ne vodi se kazneni postupak i nije pravomoćno osuđena za prekršaje ili kaznena djela definirana Uredbom,
7. općim aktom ima uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima,
8. uredno predaje sva izvješća Gradu i drugim institucijama,
9. manifestacija nije na drugi način sufinancirana iz Proračuna Grada Koprivnice za tekuću godinu.

**Neprihvatljivi prijavitelji su:**

1. ogranci organizacija civilnog društva koji nemaju pravnu osobnost,
2. političke stranke,
3. vjerske zajednice,
4. ustanove,
5. članice Zajednice športskih udruga grada Koprivnice, Vatrogasne zajednice grada Koprivnice i Zajednice tehničke kulture grada Koprivnice.

**2.2. Prihvatljivi i neprihvatljivi troškovi**

**Prihvatljivi troškovi**

Sufinancirati će se troškovi prijave koji su nastali od 1. siječnja 2019. do 31. prosinca 2019. godine. Troškove koje pokriva Grad Koprivnica prvotno će se dogovoriti s udrugom građana prije sklapanja ugovora. Prihvatiti će se troškovi koji su isključivo vezani uz organizaciju manifestacije.

**Neprihvatljivi troškovi**

Neprihvatljivi troškovi su:

* dvostruko financiranje, odnosno troškovi koji su financirani drugim bespovratnim

sredstvima ili iz Državnog proračuna,

* nabava nove ili rabljene opreme koja ne služi isključivo za provođenje manifestacije,
* dugovanja, kamate, zajmovi, troškovi jamstava i slične naknade,
* troškovi dnevnica,
* bankovni troškovi,
* ostali nenavedeni troškovi za koje u trenutku potpisivanja ugovora Grad Koprivnica procjeni da su neprihvatljivi.

**Prednost u financiranju prijave ostvaruju udruge građana** koje zadovoljavaju osnovne uvjete za dodjelu sredstava:

* manifestacija koja ostvari minimalno 50% ocjene prema Obrascu ocjene kvalitete,
* da udruga koja provodi manifestaciju djeluje na području Grada Koprivnice,
* da manifestacija zadovoljava potrebe za razvoj kulturnog i turističkog života Grada Koprivnice,
* da manifestacija nije na drugi način sufinancirana iz Proračuna Grada Koprivnice za tekuću godinu.

**Točka 3. Kako se prijaviti**

**Dokumentacija koja mora biti priložena uz prijavu na Javni poziv** sadrži:

1. Obrazac opisa prijave,
2. Obrazac proračuna,
3. Uvjerenja o nekažnjavanju,
4. Potvrdu porezne uprave o nepostojanju duga.

Dokumentacija koja se prilaže uz prijavu na Javni poziv ispunjava se na hrvatskom jeziku, mora sadržavati sve podatke koji se traže **(što znači da je potrebno obrazac ispuniti u cijelosti!)** i **mora biti ispunjena na računalu**. Obrazac treba biti **potpisan od strane osobe ovlaštene za zastupanje te ovjeren**.

Nepotpuni obrazac neće biti uzet u razmatranje. **Rukom ispisani obrazac neće biti uzet u razmatranje**. Ukoliko Prijavni obrazac sadrži navedene nedostatke, prijava će se smatrati nevažećom.

Glavne točke i pitanja u obrascima NIJE DOZVOLJENO mijenjati, dodavati ili brisati.

Dozvoljeno je dodavati jedino potrebne redove i mjesta za nadopunu sadržaja, tj. teksta koji se odnosi na objašnjavanje točaka i pitanja u obrascima.

**Dokumentaciju za prijavu** na Javni poziv potrebno je poslati **u papirnatom obliku** **ili čitko skenirano e-mailom.**

Prijavni obrasci mogu se zatražiti u Upravnom odjelu za društvene djelatnosti Grada Koprivnice, Zrinski trg 1/A, dvorišna zgrada, soba broj 4, i naći na web-stranici Grada Koprivnice [www.koprivnica.hr](http://www.koprivnica.hr).

Rok za prijavu na Javni poziv je 15. prosinca 2019.g., odnosno do iskorištenja sredstava.

Prijava je **dostavljena u roku ako je dostavljena minimalno 15 dana prije provedbe manifestacije**.

Sve prijave poslane izvan roka neće biti uzete u razmatranje.

Obrazac opisa prijave dostavlja se poštom ili osobno na adresu, **najkasnije 15 dana prije** organiziranja manifestacije:

**Grad Koprivnica**

**Upravni odjel za društvene djelatnosti**

**Zrinski trg 1, 48 000 Koprivnica**

**s naznakom: „Za Javni poziv – manifestacije“**

**Prijedlozi se mogu slati do zaključno 15.12.2019. g., odnosno do iskorištenja sredstava.**

**Prijave će se obrađivati po zaprimanju, svaka prijava pojedinačno.**

**Točka 4. Kako do odgovora na pitanja?**

**Kome se, kako i u kojem roku obratiti za dodatna pojašnjenja?**

Sva pitanja vezana uz ovaj Javni poziv mogu se postaviti elektroničkim putem, slanjem upita na adresu elektronske pošte: [maja.ferlindes@koprivnica.hr](mailto:maja.ferlindes@koprivnica.hr) ili osobno uz prethodni dogovor na broj telefona: 048/279-548.

Pitanja se mogu postavljati zaključno do 1.12.2019. godine.

Odgovori na pojedine upite u najkraćem mogućem roku poslat će se izravno na adrese onih koji su pitanja postavili.

**Točka 5.**

**5.1 Procjena prijava, donošenje odluke o dodjeli sredstava i ugovaranje**

Sve pristigle i zaprimljene prijave proći će kroz sljedeću proceduru:

1. Procjena prijava u odnosu na propisane uvjete Javnog poziva,
2. Ocjenjivanje prijava koje su zadovoljile propisane uvjete Javnog poziva,
3. Pregovaranje,
4. Obavijest o donesenoj odluci o dodjeli financijskih sredstava, i
5. Ugovaranje.

**5.2. Procjena prijava u odnosu na propisane uvjete Javnog poziva**

Povjerenstvo za ocjenu ispunjavanja propisanih (formalnih) uvjeta Javnog poziva, Upravnog odjela za društvene djelatnosti Grada Koprivnice pristupit će postupku ocjene ispunjavanja propisanih uvjeta Javnog poziva, a sukladno odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15) i Pravilnika o financiranju javnih potreba Grada Koprivnice („Glasnik Grada Koprivnice“ broj 3/15, 3/16).

U postupku provjere ispunjavanja formalnih uvjeta Javnog poziva provjerava se:

* je li prijava dostavljena na pravi Javni poziv i u zadanom roku,
* je li zatraženi iznos sredstava unutar financijskih pragova postavljenih u Javnom pozivu,
* je li prijavitelj prihvatljiv sukladno ovim Uputama za prijavitelje,
* jesu li dostavljeni, potpisani i ovjereni svi obvezni obrasci,
* jesu li ispunjeni drugi formalni uvjeti sukladno ovim Uputama za prijavitelje.

Razmatrat će se samo potpune, pravovremeno dostavljene prijave na propisanom obrascu. Predsjednik Povjerenstva za ocjenu ispunjavanja propisanih (formalnih) uvjeta Javnog poziva donosi odluku koje se prijave upućuju u daljnju proceduru, odnosno stručno ocjenjivanje, a koje se odbijaju iz razloga ne ispunjavanja propisanih uvjeta Javnog poziva, za svaku prijavu pojedinačno.

Sve udruge građana čije prijave budu odbijene iz razloga neispunjavanja propisanih uvjeta Javnog poziva, o toj činjenici biti će obaviještene u roku od najviše osam dana od dana donošenja odluke, nakon čega imaju narednih osam dana od dana prijema obavijesti, podnijeti prigovor.

**5.3. Ocjenjivanje prijava koje su zadovoljile propisane uvjete Javnog poziva**

Povjerenstvo za ocjenjivanje prijava pristiglih na ovaj Javni poziv razmatra i ocjenjuje prijave koje su ispunile formalne uvjete Javnog poziva sukladno kriterijima propisanim u Obrascu ocjene prijave na ovaj Javni poziv. Ocjenjivači Povjerenstva za ocjenjivanje prije provedbe ocjenjivanja potpisati će izjavu o nepristranosti i povjerljivosti čime se sprječava sukob interesa. Povjerenstvo za ocjenjivanje daje prijedlog za odobravanje financijskih sredstava za organiziranje manifestacije, o kojem, uzimajući u obzir sve činjenice, daje neobvezujuće mišljenje Pročelnica Upravnog odjela za društvene djelatnosti.

Odluku o odobravanju financijskih sredstava za organiziranje manifestacija, po dostavljenom mišljenju Pročelnice Upravnog odjela za društvene djelatnosti donosi Gradonačelnik Grada Koprivnice.

**5.4. Obavijest o donesenoj odluci o dodjeli financijskih sredstava**

Odluka o odobravanju financijskih sredstava za organiziranje manifestacije objaviti će se na web stranici Grada Koprivnice [www.koprivnica.hr](http://www.koprivnica.hr).

Grad će, u roku od 8 dana od dana donošenja odluke o dodjeli financijskih sredstava obavijestiti udruge građana o rezultatima odluke.

**5.5. Podnošenje prigovora**

Udruge građana koje su nezadovoljne odlukom o dodjeli financijskih sredstava u naravi imaju pravo podnijeti prigovor. Prigovor se može podnijeti na postupak Javnog poziva, na odluku neispunjavanja propisanih uvjeta natječaja, na ocjenjivanje nekog kriterija s ocjenom 0 (ukoliko udruga smatra da je u prijavi dostavila dovoljno argumenata za drugačije ocjenjivanje), na odluku o dodjeli financijskih sredstava.

Prigovori se podnose Upravnom odjelu za društvene djelatnosti, a odgovor po prigovoru, uzimajući sve činjenice donosi isti.

Rok za donošenje odgovora po prigovoru je 8 dana od dana primitka prigovora.

**5.6. Sklapanje ugovora i model plaćanja**

Sa svim udrugama građana kojima su odobrena financijska sredstva Grad će sklopiti ugovor. Kod sufinanciranja organizacije manifestacije Upravni odjel za društvene djelatnosti Grada Koprivnice će prethodno pregovarati o troškovima proračuna. Prilikom pregovaranja Grad će prioritet financiranja staviti na aktivnosti koje će učinkovitije ostvariti ciljeve iz razvojnih i strateških dokumenata Grada.

**Točka 6. Izvještavanje**

Udruga građana je po završetku manifestacije, u roku od 30 dana, a najkasnije do 15. prosinca 2019. godine, dužna dostaviti Obrasce izvještaja provedbe koji su sastavni dio dokumentacije ovog Javnog poziva.

Uz opisno i financijsko izvješće dostavljaju se popratni materijali kao što su isječci iz novina, video zapisi, fotografije i slično.